Norsk Sjømannsforbund

Norsk Sjømannsforbund (NSF) er et fagforbund som ble opprettet 25. september 1910 under navnet Norsk Matros- og Fyrbøter-Union. Dagens navn er fra 1933. Forbundet organiserer utenriks- og cruiseflåten, ferjene, supplybåtene, fiskeriflåten og innenriksfarten. Forbundet har ca. 11 500 medlemmer, hvorav ca 8500 er yrkesaktive. Det største enkeltrederiet er Color Line med over 1400 yrkesaktive medlemmer i NSF. Forbundsleder er Kurt Inge Angell.


== Bakgrunn ==
Forbundet ble tilsluttet Landsorganisasjonen i Norge (LO) allerede ved stiftelsen i 1910, og ble med i Nordisk Transportarbeiderføderasjon, den Europeiske Transportarbeiderføderasjonen og den Internasjonale Transportarbeiderføderasjonen. NSF har kontorfellesskap med Norsk Sjøoffisersforbund som også er LO, og med Det norske maskinistforbund som står i Unio, en type samarbeid på tvers av hovedorganisasjonsgrenser som er uvanlig blant fagforbundene i Norge.
Forbundet var trolig eneste norske fagforbund som fikk laget beredskapsplan etter utbruddet av andre verdenskrig i 1939, og forbundsledelsen i Norsk Sjømannsforbund ble også det eneste norske fagforbundsledelsen som klarte å flykte fra det tyske angrepet på Norge 9. april 1940. Denne beredskapsplanen ble dermed en del av innsatsen for å hindre at den norske handelsflåten falt på tyske hender i forbindelse med okkupasjonen. Den norske handelsflåten ble organisert i Nortraship, som da ble verdens største rederi, drevet av den norske eksilregjeringen i London.
Siden Norsk Sjømannsforbund var eneste forbund i LO som hadde en ledelse utenfor det okkuperte Norge ble de fleste LO-medlemmer i eksil, inkludert Arbeiderpartiets medlemmer av London-regjeringen medlem av Norsk Sjømannsforbund i perioden krigen varte.


== De første forløperne ==
Bergens Stuertforening som ble stiftet i 1902 er den eldste organisatoriske forløperen til Norsk Sjømannsforbund. Bergens Stuertforening var med i Norsk Stuert- og Kokkforbund, som i 1933 gikk inn i Norsk Matros- og Fyrbøter-Union. Det nye forbundet tok navnet Norsk Sjømannsforbund. 

1907 ble Norsk Sjømands Forbund stiftet 17. november. Dette forbundet gikk i oppløsning i 1913, men noen få av lokalavdelingene gikk inn i Norsk Matros- og Fyrbøter-Union.
1908 ble Norsk Sjømannsforbund av Underordnede stiftet, men falt fra hverandre i løpet av året etter. To av avdelingene overlevde forbundet og ble med og stiftet Norsk Matros- og Fyrbøter-Union.
1910 ble det nåværende Norsk Sjømannsforbund stiftet 25. september under navnet Norsk Matros- og Fyrbøter-Union.
1920 ble Norsk Sjørestaurasjonsforbund stiftet ved en sammenslåing av blant andre Norsk Restaurasjonsforbund (med Bergens Stuertforening) og Norsk Stuert Landsforbund. Forbundet tok i 1929 opp i seg Norges Stuert- og Kokkforening, og rakk så vidt å skifte navn til Norsk Stuert- og Kokkforbund før det gikk inn i Norsk Sjømannsforbund i 1933.


== Forbundsledere ==
1910–1920 Gerhardt Gulbrandsen
1920–1936 Anders Birkeland
1936–1958 Ingvald Haugen
1958–1966 Gunvald Hauge
1966–1972 Olaf Karling
1972–1988 Henrik Aasarød
1988–1993 Edvin Ramsvik
1993–1994 Olav Bjørklund
1994–2006 Erik Bratvold
2006–2014 Jacqueline Smith
2014–2022 Johnny Hansen
2022- Kurt Inge Angell


== Andre forbund for sjøansatte ==
Norsk Sjøoffisersforbund
Det norske maskinistforbund
Fellesforbundet for Sjøfolk


== Referanser ==


== Eksterne lenker ==
Offisielt nettsted for Norsk Sjømannsforbund